
ABSTRACT

Securitatea socială constituie, într-un stat de drept, una din componentele fundamentale ale demersului guvernamental.
Securitatea socială semnifică protecţia oferită de societate membrilor săi, prin măsuri publice destinate soluţionării problemelor economice şi sociale ce ar putea fi provocate de pierderea sau reducerea substanţială a veniturilor, ca urmare a îmbătrânirii, îmbolnăvirii, accidentelor de muncă, şomajului, invalidităţii, etc.
La nivel mondial, există 4 modele de bază ale sistemelor de securitate socială, cu forme diferite de organizare şi funcţionare determinate de o multitudine de factori: sistem politic, cultură, tradiţie, istorie, religie, structură socială, stadiu de dezvoltare, zonă de apartenenţă şi de influenţă etc.

Modelul Bismarck: potrivit căruia beneficiile, corelate cu nivelul veniturilor realizate pe parcursul carierei profesionale, sunt fundamentate pe contribuţii cu destinaţia expresă de protecţie socială. 
Modelul Beveridge: potrivit căruia întreaga populaţie are dreptul la securitate socială, cel puţin la nivelul de subzistenţă; se fundamentează pe taxele generale colectate. 
Modelul scandinav al “statului bunăstării sociale”, sistem de tip universal, care acoperă toţi cetăţenii, indiferent de gradul de participare al acestora pe piaţa muncii.

Modelul subsidiarităţii, potrivit căruia responsabilităţile sociale sunt preluate de familie, autorităţile competente intervenind doar în situaţii limită.
Potrivit sistemului Bismarck, pensiile sunt corelate cu câştigurile realizate în activitatea profesională, fiind, în general, supuse unor limite maxime. În cadrul acestui sistem, pentru anumite categorii de persoane, pensiile sunt suplimentate cu o anumită sumă, pentru a se ajunge la nivelul pensiei minime garantate.
Combaterea sărăciei în rândul persoanelor vârstnice şi asigurarea unui standard de viaţă minim pentru toţi pensionarii se realizează prin acordarea pensiei universale, pensiei minime sau a unor prestaţii financiare în cadrul sistemului de protecţie socială.

În majoritatea statelor membre UE este instituită pensia minimă garantată, ca formă de compensare a persoanelor care nu se califică pentru alte scheme de pensii sau care nu îndeplinesc condiţiile de pensionare în sistemul public de pensii. De regulă, pensia minimă se acordă pe baza testului de evaluare a veniturilor/resurselor şi este susţinută din sistemul public de pensii (Bulgaria, Cehia, Estonia, Polonia, Spania) sau din sistemul naţional de asistenţă socială (Austria, Belgia, Germania, Irlanda, Italia, Lituania, Olanda, Ungaria). 

Lucrarea prezintă aspecte referitoare la acordarea suplimentelor financiare persoanelor care beneficiază de pensii contributive mici/nu beneficiază de pensii, în state membre UE, precum şi în Australia, Canada şi SUA.

AUSTRIA

▪ Pensionarii ale căror venituri globale (pensie lunară şi alte venituri) sunt inferioare plafonului de referinţă au dreptul la o indemnizaţie compensatorie („Compensatory supplement”). 
Indemnizaţia compensatorie este o prestaţie financiară suplimentară (pensiei) care asigură pensionarului un venit minim. 
Plafonul de referinţă se reevaluează anual, prin decret al Ministerului Afacerilor Sociale. 
▪ Valoarea indemnizaţiei compensatorii este egală cu diferenţa dintre venitul global şi plafonul de referinţă. 
La calcularea venitului global, se ia în considerare venitul soţului/soţiei sau partenerului declarat. Indemnizaţia compensatorie poate fi majorată în cazul în care există copii în întreţinere. 
Nivelulul standard al indemnizaţii lor compensatorii în anul 2015 
 
	Categorii de beneficiari de pensii

	Indemnizaţii compensatorii

	Pensionari singuri (inclusiv văduvi/văduve)


	872,31 € 

	Cuplu de pensionari într-o gospodărie comună


	1.307,89 €

	Pensionari care au în întreţinere un copil şi al căror venit net nu depăşeşte 320,84 € (sunt excluse persoanele văduve sau cele care beneficiază de pensie de soţ supravieţuitor)

	134,59 €

	Beneficiar al unei pensii de urmaş cu vârsta de până la 24 de ani

	320,84 €

	Beneficiar al unei pensii de urmaş cu vârsta de până la 24 de ani, ai cărui părinţi sunt decedaţi


	481,75 €

	Beneficiar al unei pensii de urmaş cu vârsta de peste 24 de ani


	570,14 €

	Beneficiar al unei pensii de urmaş cu vârsta de peste 24 de ani, ai cărui părinţi sunt decedaţi
	872,31 €


BELGIA

▪ Persoanele vârstnice care au împlinit vârsta de pensionare (65 de ani) şi care nu au dreptul la pensie/ale căror drepturi la pensie sunt foarte mici pot beneficia, pe baza testului de evaluare a mijloacelor, de un venit net denumit garanţia de venit pentru persoane vârstnice – GRAPA.

Garanţia de venit pentru persoane vârstnice, măsură complementară de asistenţă şi protecţie socială, reprezintă venitul minim alocat pensionarilor cu mijloace de subzistenţă insuficiente şi care îndeplinesc condiţiile legale referitoare la naţionalitate şi reşedinţă. GRAPA a înlocuit, din anul 2001, venitul garantat.
Condiţii de eligibilitate
- vârsta : 65 de ani împliniţi ;

- naţionalitatea : belgiană ; străină, dacă sunt îndeplinite anumite criterii (de exemplu, persoana în cauză să aibă dreptul la o pensie pentru limită de vârstă/pensie de urmaş; să aibă statutul de rezident de lungă durată în Belgia sau în alt stat membru UE, etc.)
- domiciliul: reşedinţa efectivă şi permanentă în Belgia. Persoana care locuieşte peste 6 luni în străinătate pierde dreptul la această indemnizaţie; sejurul în străinătate pe o durată mai mică de 30 de zile consecutive (sau nu) în cursul unui an civil este asimilat “reşedinţei efective şi permanente în Belgia”.
Cuantumul GRAPA, stabilit pe baza sumelor de bază – majorate sau nu în funcţie de situaţia solicitantului -, depinde de ansamblul resurselor şi pensiilor de care dispune persoana în cauză şi/sau persoanele cu care acesta locuieşte.
Suma venitului garantat se determină după luarea în considerare a situaţiei familiale a solicitantului, respectiv dacă acesta locuieşte sau nu împreună cu una/mai multe persoane. Astfel :

- suma de bază se atribuie solicitantului care locuieşte cu una sau mai multe persoane ;

- suma de bază majorată se atribuie solicitantului care locuieşte singur. 
Sume maxime ale GRAPA

	Data
	Suma de bază
	Suma de bază majorată

	1.09.2013
	8.093,56 €

(pe an)

674,46 €

(pe lună)
	12.140,34 €

(pe an)

1.011,70 €

(pe lună)


▪ Persoanele cu o vechime în muncă de cel puţin 15 ani, a căror pensie anuală pentru carieră completă nu depăşeşte 14.292,89 €/persoană sau 17.866,12 €/cuplu, au dreptul la o sumă minimă pentru fiecare an de carieră, calculat pe baza unei sume minime garantate de 22.466,73 € pentru o carieră completă.

Pensia minimă garantată pentru o carieră completă/perioadă reprezentând 2/3 dintr-o carieră completă este :

- pentru o persoană singură : 13.480,03 €
- pentru un cuplu cu gospodărie comună : 16.844,72 €

CROAŢIA

Pensia minimă garantată este pensia la care are dreptul o persoană în cazul în care pensia dobândită în baza Legii privind pensiile este sub valoarea celei mai mici pensii prevăzute de lege. 

Din anul 2007, a fost introdus un spor de pensie pentru pensiile foarte mici ; sporul se adaugă la pensia calculată în funcţie de vechimea în muncă şi de un procent de 0,825% din salariul brut mediu al tuturor angajaţilor în anul 1998. 

Dacă suma rezultată este mai mică decât valoarea pensiei minime, beneficiarului i se acordă pensia minimă garantată. Dacă suma rezultată este mai mare decât valoarea pensiei minime, persoana în cauză beneficiază de suma rezultată şi de sporul de pensie (plata pensiei minime fiind întreruptă).

Sporul de pensie nu se acordă persoanelor care beneficiază de pensia minimă garantată. 
CIPRU 

▪ Legea privind pensia socială prevede acordarea unei pensii tuturor rezidenţilor din Cipru care au împlinit vârsta de 65 de ani şi care nu au dreptul la o pensie sau la un alt tip de prestaţie financiară. Pensia socială se alocă din fondul de consolidare al Republicii Cipru.

Condiţii de eligibilitate

- vârsta : 65 de ani împliniţi ;

- reşedinţa: domiciliul legal în Cipru sau într-un stat membru al UE, al Spaţiului Economic European sau în Elveţia pe o perioadă totală de peste 20 de ani, începând cu data împlinirii vârstei de 40 de ani; domiciliul legal în Cipru sau într-un stat membru al UE, al Spaţiului Economic European sau în Elveţia pe o perioadă totală de peste 35 de ani, începând cu data împlinirii vârstei de 18 de ani ;
- resurse: persoana în cauză nu beneficiază de o pensie sau de o altă prestaţie financiară cu o valoare lunară egală sau mai mare decât valoarea lunară a pensiei sociale.

Valoarea lunară a pensiei sociale reprezintă 81% din valoarea pensiei pentru limită de vârstă completă de bază.

În cazul în care o persoană eligibilă beneficiază de o pensie/prestaţie financiară a cărei valoare lunară este inferioară valorii lunare de pensiei sociale, suma lunară a pensiei sociale este egală cu diferenţa între cele două pensii. 
▪ Persoana asigurată care împlineşte 68 de ani şi care nu îndeplineşte condiţiile pentru a obţine o pensie pentru limită de vârstă are dreptul la o sumă unică (în locul pensiei), dacă are o asigurare efectivă de bază de cel puţin 6 unităţi de asigurare şi dacă a fost asigurată timp de 312 săptămâni de la prima săptămână de asigurare.
Suma unică nu se acordă dacă persoana în cauză are dreptul la o pensie socială.

▪ Pensia minimă reprezintă 85% din pensia completă de bază, respectiv :

- pentru o persoană singură: 88,22 €/săptămână  (85% x 60% x 172,98 €) ;

- pentru o persoană singură cu o persoană aflată în întreţinere : 117,63 €/săptămână (85% x 80% x 172,98 €) ;

- pentru o persoană având în întreţinere 2 persoane : 132,33 €/săptămână (85% x 90% x 172,98 €) ;

- pentru o persoană având în întreţinere 3 persoane : 147,03 €/săptămână (85% x 100% x 172,98 €).

DANEMARCA

▪ Danemarca are un sistem unic de pensionare. În principiu, locuitorii care au împlinit vârsta de 65 de ani (67 de ani cei născuţi înainte de 1 iulie 1999) au dreptul la o pensie naţională standard (pensie socială); acest drept are la bază calitatea de cetăţean al societăţii daneze.
 

Persoanele care, după împlinirea vârstei de 15 ani, au locuit în Danemarca timp de 40 de ani au dreptul la o pensie naţională completă. Dacă perioada de rezidenţă este mai scurtă, pensia este mai mică (reprezentând 1/40 din valoarea totală a pensiei standard pentru fiecare an în care au rezidat în Danemarca, între 15 şi 65 (67) de ani).

În afară de pensia socială naţională, numeroase persoane beneficiază şi de alte tipuri de pensie suplimentară: pensie ocupaţională, pensie privată.
▪ Pensia socială standard are două componente: o sumă de bază şi un supliment la pensie; cea de-a doua componentă se calculează în funcţie de totalul surselor de venit personal (inclusiv pensiile ocupaţionale).  

▪ Pensionarii pentru limită de vârstă au dreptul la un beneficiu suplimentar la pensie, în valoare de 11.200 coroane (1.498,84 €). Suma, care este impozabilă, se plăteşte o dată pe an. 

Beneficiul suplimentar la pensie se acordă celor mai săraci pensionari, care nu au economii financiare semnificative (economii cash de maximum 77.700 coroane, respectiv 10.398,21 €), după efectuarea testului de evaluare a mijloacelor de trai. 
FINLANDA

▪ Persoanele care nu au pensie/al căror venit din pensie (înainte de aplicarea impozitului) nu depăşeşte 739,81 €/lună beneficiază de pensia garantată/pensie minimă în valoare de 746,57 € pe lună. Dispozitivul pensiei garantate a fost introdus în anul 2011. 
Condiţii de eligibilitate
- vârsta: 65 de ani împliniţi ;
- reşedinţa în Finlanda pe o perioadă de cel puţin 3 ani, după împlinirea vârstei de 16 ani.
▪ Cuantumul pensiei garantate se stabileşte în funcţie de perioada de reşedinţă în Finlanda (între vârsta de 16 şi 65 de ani), de situaţia familială şi de existenţa altor venituri din pensii.

▪ Cuantumul pensiei garantate este afectat de orice alt venit din pensie (din Finlanda sau din străinătate). Pensie garantată integrală se acordă numai persoanelor care nu au alte venituri din pensii. Veniturile din pensii includ pensia soţului/soţiei, precum şi pensiile de compensare ale angajaţilor. Legea privind pensiile garantate include lista detaliată a pensiilor care se deduc din pensia garantată. 
Din pensia garantată nu se deduc: alocaţia de îngrijire pentru pensionari; sporurile acordate veteranilor de război; alocaţia pentru copii; venitul din capital sau active; indemnizaţia de îngrijire a unei persoane cu dizabilităţi.

Ca şi în cazul altor tipuri de pensii, pensia garantată afectează atât indemnizaţia pentru locuinţă, cât şi valoarea ajutorului social de care beneficiază o familie.  
Pensie garantată/lună pentru persoane care trăiesc singure, în anul 2015  -  Exemple
	Pensie naţională
	Total venituri din pensii
	Pensie garantată
	Total pensie

	0,00 €
	0,00 €
	746,57 €
	746,57 €

	636,63 €
	0,00 €
	109,94 €
	746,57 €

	 636,63 €      
	50,00 €
	59,94 €
	746,57 €

	614,71 €
	100,00 €
	31,86 €
	746,57 €

	589,59 €
	150,22 €
	6,76 €
	746,57 €

	564,71 €
	200,00 €
	0,00 €
	764,71 €

	517,67 €
	294,08 €
	0,00 €
	811,75 €

	489,71 €
	350,00 €
	0,00 €
	839,71 €


  Pensie garantată/lună pentru un cuplu de pensionari, în anul 2015  - Exemple
	Total câştiguri din pensie
	Pensie naţională
	Pensie garantată
	Total pensie

	0,00 €
	0,00 €
	746,57 €
	746,57 €

	564,69 €
	0,00 €
	181,88 €
	746,57 €

	564,69 €
	50,00 €
	131,88 €
	746,57 €

	542,77 €
	100,00 €
	103,80 €
	746,57 €

	517,65 €
	150,22 €
	78,70 €
	746,57 €

	492,77 €
	200,00 €
	53,80 €
	746,57 €


	445,73 €
	294,08 €
	6,76 €
	746,57 €

	417,77 €
	350,00 €
	0,00 €
	767,77 €


FRANŢA

▪ Alocaţia de solidaritate pentru persoanele vârstnice (“L’allocation de solidarité aux personnes âgées »  - Aspa) este destinată persoanelor vârstnice care au venituri reduse, în scopul asigurării unui nivel minim de resurse. Din 2006, această alocaţie înlocuieşte pensia minimă pentru persoane vârstnice. Valoarea alocaţiei depinde de resursele şi de situaţia familială a solicitantului.
▪ Condiţii de eligibilitate
Condiţii de vârstă :

- minimum 65 de ani împliniţi ;

- vârsta minimă de pensionare  de 60 ani (în 2017, aceasta va fi de 62 de ani), dacă persoana în cauză: are o incapacitate permanentă de minimum 50%; este recunoscută ca fiind inaptă de muncă şi definitiv afectată de o incapacitate de 50%; este pensionată anticipat pentru un handicap; este mamă care a crescut un număr minim de 3 copii cel puţin 9 ani înainte de împlinirea de către aceştia a vârstei de 16 ani şi care a achitat contribuţia pentru pensie cel puţin 120 trimestre (în regimul general).
Condiţii de reşedinţă şi, pentru străini, de regularitate a sejurului
- reşedinţa permanentă şi principală pe teritoriul naţional ;
- condiţiile de regularitate a sejurului (aplicabile străinilor) se referă la : deţinerea, de cel puţin 10 ani a unui permis de muncă ; beneficiul protecţiei subsidiare pentru un refugiat, apatrid; cetăţenia unui stat membru al Spaţiului Economic European sau a Elveţiei.
Condiţii privind resursele
Pentru a beneficia de alocaţia de solidaritate, resursele financiare nu trebuie să depăşească următoarele plafoane :

	Statut civil
	Resurse anuale
	Resurse lunare

	Persoană singură
	9.600 € 
	800 €

	Cuplu
	14.904 € 
	1.242 €


Principalele resurse luate în calcul : pensia pentru limită de vârstă şi pensia de invaliditate ; veniturile profesionale (numai pentru fracţia de venituri superioară sumei de 1.311,77 €/lună pentru o persoană singură şi de 2.186,27 €/lună pentru un cuplu) ; veniturile din bunuri mobile şi imobile; bunurile donate de solicitant în ultimii 10 ani ; alocaţia pentru adulţi handicapaţi.
Resurse care nu sunt luate în calcul pentru stabilirea plafonului: veniturile profesionale care nu depăşesc 1.311,77 €/lună pentru o persoană singură şi de 2.186,27 €/lună pentru un cuplu; valoarea reşedinţei principale; prestaţiile familiale; pensia de combatant; alocaţia pentru locuinţa socială; ajutoarele primite în baza unei obligaţii alimentare; prestaţia complementară pentru recurgerea la o terţă persoană; pensiile aferente distincţiilor onorifice.
GRECIA
▪ Indemnizaţia socială de solidaritate acordată pensionarilor (EKAS)

Este un beneficiu non-contributiv (finanţat de la bugetul statului), acordat persoanelor care beneficiază de pensie contributivă mică, dacă sunt îndeplinite condiţiile legale referitoare la vârstă, la plafonul veniturilor anuale şi la reşedinţă. 

Condiţia de vârstă: 65 de ani împliniţi (de la 1 ianuarie 2014);

Condiţii privind plafonul veniturilor anuale:

- venitul total anual din pensii (pensii principale, pensii suplimentare şi beneficii), salarii şi alte indemnizaţii acordate persoanelor salariate: maximum 8.472,09 €;

- venitul anual impozabil individual total: maximum 9.884,11 €;

- venitul anual impozabil total al familiei: maximum 15.380,90 €;

- suma totală brută a pensiei principale şi a pensiei suplimentare: maximum 859 €.

Condiţii de reşedinţă: reşedinţă permanentă pe teritoriul naţional.

Valoarea indemnizaţiei sociale de solidaritate în funcţie de nivelul veniturilor

	Valoare EKAS/lună
	Plafonul veniturilor anuale

	230,00 €
	Până la 7.715,65 €

	172,50 €
	7.715,66 € - 8.018,26 €

	115,00 €
	8.018,27 € - 8.219,93 €

	57,50 €
	8.219,94 € - 8.472,09 €

	30,00 €
	8.472,10 € – 9.200 €

(pentru o familie: maximum 13.500 €)


Pensionarii cu pensie redusă care au dreptul la această indemnizaţie, primesc 2/3 din aceste sume.
▪ Pensia minimă acordată persoanelor vârstnice neasigurate

Pensia minimă este un beneficiu non-contributiv (de 360 €), finanţat de la bugetul statului. Se acordă de Organizaţia pentru Asigurări în Agricultură (OGA) persoanelor vârstnice neasigurate care nu beneficiază de nicio altă pensie şi de instituţiile de asigurare socială/stat persoanelor vârstnice care au plătit contribuţii pentru pensie o perioadă mai mică de 15 ani. 

De la 1 ianuarie 2013, pentru acordarea acestei pensii, legea prevede condiţii mai stricte de vârstă, de reşedinţă şi de venit, care trebuie îndeplinite cumulativ: 
- vârsta de 67 de ani împliniţi (până la 31.12.2012, această vârstă era de 65 de ani);

- solicitantul să nu beneficieze de nicio altă pensie din Grecia sau din străinătate;
- solicitantul să fi avut reşedinţa permanentă şi legală pe teritoriul naţional pe o perioadă de 20 de ani;
- să fie îndeplinite criteriile specifice referitoare la venit: venit individual anual impozabil de până la 4.320 €; venit total anual impozabil/familie de până la 8.640 €.
IRLANDA

▪ Pensia de stat (non-contributivă) se acordă persoanelor care au împlinit vârsta de 66 de ani şi care îndeplinesc condiţiile pentru obţinerea unei pensii contributive reduse/nu îndeplinesc condiţiile pentru obţinerea unei pensii contributive. 
Cuantumul pensiei de stat se stabileşte în funcţie de resursele financiare ale persoanelor în cauză; tariful aplicabil săptămânal depinde de valoarea veniturilor acestora. 

▪ Condiţii de eligibilitate pentru pensia de stat (non-contributivă) 

- vârsta: 66 de ani împliniţi;

- promovarea testului de evaluare a resurselor;
- reşedinţa obişnuită pe teritoriul naţional. 
▪ Testul de evaluare a resurselor include:

- Evaluarea veniturilor cash (inclusiv ale soţului/soţiei, partenerului civil sau concubinului). Sunt evaluate toate veniturile cash (inclusiv pensia primită din altă ţară), veniturile nete din agricultură sau din arendarea terenului aflat în proprietate, veniturile salariale care depăşesc suma de 200 €/săptămână).
Nu sunt luate în calcul: veniturile salariale de până la 200 €/săptămână; subvenţiile primite din sistemul de pensii agricole şi veniturile din proprietăţile evaluate la valoarea de capital. 
- Evaluarea veniturilor din capital. Sunt evaluate toate economiile, investiţiile, acţiunile şi proprietăţile deţinute (dar nu propria casă). 
Nu sunt evaluate plăţile efectuate de Ministerul Protecţiei Sociale (de exemplu, indemnizaţie de handicap).
- Evaluarea veniturilor din locuinţa proprietate personală. Nu se ia în calcul valoarea locuinţei, dar se ia în considerare orice venit obţinut din aceasta (de exemplu, prin închirierea unei camere).
▪ Cuantumul maxim săptămânal al pensiei de stat (non-contributivă) în anul 2015

	Categorie de beneficiari

	Valoarea maximă/săptămână

	Persoane cu vârsta între 66 şi 80 de ani


	219,00 €

	Persoane cu vârsta de peste 80 de ani


	229,00 €

	Sporul pentru un adult calificat (soţ/soţie, partener civil, concubin)


	144,70 €

	Sporul pentru un copil calificat (copil de până la 18 ani aflat în întreţinere sau de până la 22 de ani înscris într-o formă învăţământ la zi)
	29,80 €


▪ Beneficii suplimentare acordate persoanelor care beneficiază de pensia de stat (non-contributivă): supliment financiar pentru locuinţă; supliment financiar pentru pensionarii care locuiesc singuri; pachet de beneficii financiare pentru acoperirea costurilor utilităţilor (energie electrică, gaze, post TV); permis de călătorie gratuit; alocaţie pentru acoperirea costului combustibilului (pentru persoanele dependente de indemnizaţiile sociale pe termen lung), etc.

ITALIA

▪ Pensia minimă pentru persoanele asigurate înainte de data de 1 ianuarie 1996

În anul 2014, suma anuală a pensiei minime a fost de 6.517,94 € (543,16 €/lună). Pensia pentru vechime în muncă este adusă la nivelul pensiei minime dacă venitul anual impozabil al pensionarului este de două ori mai mic decât pensia minimă anuală.

Dacă persoana în cauză este căsătorită, pensia de vechime în muncă este adusă la nivelul pensiei minime dacă venitul anual impozabil este mai mic de 26.071,76 € (de 4 ori mai mic decât pensia minimă anuală). Suplimentul este de 70% dacă venitul anual al familiei este cuprins între 26.071,76 € şi 32.589,70 €, şi de 40% pentru veniturile cuprinse între 32.589,70 € şi 39.107,64 €. 
▪ Persoanele care nu îndeplinesc condiţiile pentru obţinerea unei pensii contributive pot solicita, după împlinirea vârstei de 65 de ani, alocaţia socială (“assegno sociale”). Alocaţia socială, prestaţie financiară care a înlocuit, de la 1 ianuarie 1996, pensia socială, se acordă, total independent de plata contribuţiilor, persoanelor cu dificultăţi materiale majore. 
Condiţii de eligibilitate 
- vârsta : 65 de ani şi 3 luni (de la 1 ianuarie 2013) ;
- naţionalitate italiană ; cetăţenia unui stat membru UE ; naţionalitatea unui stat terţ şi un titlu/permis de sejur de lungă durată (de cel puţin 10 ani) ;

- reşedinţă şi domiciliu în Italia (îndeplinirea acestei condiţii se supusă unui control anual) ;

- venitul personal (verificat anual) al unei persoane necăsătorite sau, în cazul unei persoane căsătorite, venitul personal cumulat cu venitul soţului/soţiei trebuie să fie inferior limitelor prevăzute de lege. 
Pentru anul 2014, plafonul pentru venitul anual personal a fost de 5.818,09 €, iar cel pentru venitul anual conjugal de 11.637,08 €.

Suma maximă a alocaţiei sociale se stabileşte în funcţie de diferenţa dintre plafonul veniturilor fixat anual prin lege şi veniturile declarate.

În funcţie de nivelul venitului personal şi/sau conjugal, alocaţia socială poate fi parţială sau integrală.

Alocaţia socială nu este impozabilă, nu poate fi transmisă urmaşilor în caz de deces şi nu poate fi transferată în străinătate. Un sejur în străinătate pe o perioadă mai mare de 30 de zile determină suspendarea acordării alocaţiei până la reîntoarcerea în Italia. 
LUXEMBURG
▪ Pensia minimă. Nicio pensie pentru vechime în muncă nu poate fi mai mică de 90% din suma de referinţă, dacă asiguratul are un stagiu de cotizare de 40 de ani (perioade de asigurare obligatorie, asigurare continuă, asigurare facultativă sau perioada de cumpărare retroactivă, perioade complementare). Valoarea anuală a sumei de referinţă este de 2.085 €.
Dacă asiguratul nu are un stagiu complet de cotizare (40 de ani), dar are cel puţin 20 de ani, pensia minimă se reduce cu 1/40 pentru fiecare an lipsă.

 Pentru o persoană cu stagiu complet de cotizare, valoarea pensiei minime lunare (în anul 2015) este de 1.726,13 €. 

▪ Dacă pensia pentru vechime în muncă este mai mică decât pensia minimă garantată, asiguratul beneficiază de un supliment care acoperă diferenţa.

MALTA

▪ Indemnizaţia suplimentară se acordă persoanelor (cuplu/persoană singură) ale căror venituri anuale nu depăşesc limitele stabilite de Legea privind protecţia socială (inclusiv pensionarii). Veniturile din pensii sunt evaluate luându-se în considerare cuantumul pensiei pe anul în curs.

Plafonul de venit prevăzut pentru acordarea indemnizaţiei suplimentare în anul 2013: 

- pentru un cuplu (venitul anual maxim al familiei): 10.968 €;
- pentru o persoană singură (venitul anual maxim): 8.800 €.

La calcularea veniturilor sunt luate în considerare veniturile din chirii, dobânzile bancare şi investiţionale, salariile şi pensiile (locale şi străine).

▪ Pensia non-contributivă pentru limită de vârstă se acordă cetăţenilor din Malta care au împlinit vârsta de pensionare – 62 de ani –, care nu îndeplinesc toate condiţiile pentru obţinerea pensiei contributive şi ale căror venituri se situează sub un anumit nivel.

Condiţii de eligibilitate

- vârstă: 62 de ani;

- reşedinţa: pe teritoriul naţional;

- promovarea testului de evaluare a mijloacelor de trai.

Testul de evaluare a mijloacelor are două componente: evaluarea resurselor de capital şi evaluarea veniturilor.

Pentru obţinerea acestui beneficiu non-contributiv, resursele de capital nu trebuie să depăşească 14.000 € pentru o persoană singură şi 23.300 € pentru o familie formată din două/mai multe persoane.
▪ Bonusul pentru costul vieţii

Din anul 2008, Guvernul a acordat, inclusiv pensionarilor, bonusul pentru costul vieţii. 
Bonusul se acordă în două tranşe: prima tranşă reprezintă 2/3 din valoarea bonusului (în unele cazuri 4/5) care se reflectă în cuantumul săptămânal al pensiei; restul de 1/3 (sau 1/5, după caz) se plăteşte la începutul fiecărui an.

Bonus anual pentru costul vieţii este cumulativ; cu alte cuvinte, bonusul plătit în 2008 se adaugă bonusului acordat în următorii ani, astfel încât pensionarii să beneficieze de treimea sau cincimea plătită în anul anterior. 

Ratele bonusului variază în funcţie de doi factori principali:

- anul pensionării. Întrucât bonusul este cumulativ, pensionarii care, de exemplu, s-au pensionat în anul 2008 (sau înainte) au beneficiat de rata integrală a bonusului în anul 2014; persoanele care s-au pensionat ulterior (2009, 2010, 2011, 2012, 2013, 2015 beneficiază de o rată mai redusă a bonusului, în funcţie de anul pensionării;
- tipul pensiei.
 Pensionarii care beneficiază de pensia minimă naţională în ratele prevăzute pentru cupluri primesc 4/5 din bonus (şi nu 2/3 ca ceilalţi pensionari). Acest lucru se reflectă în rata pensiei săptămânale. Astfel, pentru bonusul CLBO aceştia au dreptul la o rată de 1/5 (nu 1/3) la începutul fiecărui an.  
Principiul acumulării este identic pentru ambele categorii de pensionari, numai sumele diferă.
 

Cuantumul bonusului pentru costul vieţii în anul 2013

	Beneficiari ai pensiei minime naţionale (cuplu)
(- 131,52 €/săptămână
pentru persoanele
căsătorite;

- 113,25 €/săptămână
pentru persoanele singure)
	Anul pensionării
	Suma anuală

	
	2008 sau înainte
	242,32 €

	
	2009
	205,92 €

	
	2010
	163,28 €

	
	2011
	102,96 €

	
	2012
	91,00 €

	
	2013
	42,64 €


	Toţi ceilalţi pensionari
	Anul pensionării
	Suma anuală

	
	2008 sau înainte
	404,04 € 

	
	2009
	343,20 €

	
	2010
	272,48 €

	
	2011
	171,60 €

	
	2012
	151,32 €

	
	2013
	70,72 €


▪ Grantul pentru cetăţenii vârstnici

Această alocaţie se acordă de către Guvern persoanelor vârstnice la împlinirea vârstei de 75 de ani, în vederea sprijinirii independenţei materiale a acestora.  Grantul, în valoare de 300 €, se virează anual, într-o singură tranşă.
Condiţii de eligibilitate

- vârsta: cel puţin 75 de ani;

- cetăţenia: cetăţenilor maltezi, cetăţenilor statelor UE/EEA;

- reşedinţa: reşedinţa proprie/reşedinţa rudelor cu care locuiesc, în Malta sau Gozo;

Principalul criteriu de acordare a grantului este cel al reşedinţei.

Acordat în mod automat persoanelor vârstnice care beneficiază de pensia acordată de Ministerul Protecţiei Sociale sau la cerere, persoanelor vârstnice care nu beneficiază de această pensie, grantul nu este supus efectuării testului de evaluare a mijloacelor. Alocaţia nu se acordă persoanelor vârstnice aflate în îngrijire în diverse instituţii publice.

 MAREA BRITANIE

▪ Creditul de pensie este un beneficiu financiar neimpozabil/săptămânal care se acordă persoanelor cu vârsta legală de pensionare care au venituri mici şi care trăiesc pe teritoriul naţional. Creditul de pensie, care garantează tuturor pensionarilor un venit de un anumit nivel, este un beneficiu de venit şi nu are la bază plata contribuţiilor de asigurări sociale. Acest beneficiu financiar se acordă după efectuarea testului de evaluare a veniturilor.

Creditul de pensie are două componente: creditul garantat şi creditul pentru economii. Persoanele îndrituite pot beneficia de una din aceste componente sau de ambele.

Valoarea creditului de pensie depinde de nivelul venitului săptămânal şi de economiile realizate de persoana în cauză. La stabilirea creditului de pensie se ia în calcul şi venitul partenerului, precum şi capitalul acestuia.
Valoarea ambelor componente poate creşte dacă persoana în cauză/partenerul acesteia (sau ambele persoane): suferă de o dizabilitate gravă; are în îngrijire o persoană cu dizabilitate gravă; suportă anumite costuri legate de locuinţă (de exemplu, plata unei ipoteci).
Creditul garantat

Creditul garantat măreşte venitul săptămânal până la nivelul unei sume minime garantată persoanelor care au împlinit vârsta legală de pensionare
.

Persoana care a împlinit vârsta legală necesară poate obţine creditul garantat dacă are un venit săptămânal de 151,20 £ - pentru o persoană singură sau de 230,85  £ pentru o persoană dintr-un cuplu.

Creditul pentru economii
Creditul pentru economii este o sumă suplimentară acordată persoanelor care, de-a lungul vieţii, au realizat economii modeste pentru pensie (economii sau contribuţii pentru a doua pensie). Acest credit se acordă persoanelor care au vârsta minimă de 65 de ani şi care dispun un venit săptămânal de 190 £ (o persoană singură) sau 278 £ (o persoană dintr-un cuplu).
Valoarea creditului pentru economii este de: 14,82 £/săptămână pentru o persoană singură; 17,43 £/săptămână pentru o persoană dintr-un cuplu.

Potrivit Legii din 2014 privind pensiile, creditul pentru economii - ca parte a creditului de pensie - se încheie pentru persoanele care împlinesc vârsta de pensionare la data de 6 aprilie 2016 (sau după această dată). Potrivit modificărilor din lege, sunt incluse persoanele al căror partener a împlinit vârsta de pensionare înainte de 6 aprilie 2016. Cuplurile care, la data de 6 aprilie 2016, beneficiază de creditul pentru economii, se vor bucura de o anumită protecţie. 

▪ Condiţii de eligibilitate
Pentru creditul garantat
- condiţia de vârstă: în luna aprilie 2015, vârsta minimă pentru obţinerea creditului garantat este de 62 de ani şi jumătate (vârsta legală pentru creditul de pensie va creşte gradual până la 66 de ani);

- condiţia de venit săptămânal: sub 151,20 £ pentru o persoană singură sau 230,80 £ pentru o persoană dintr-un cuplu;

- condiţia de domiciliu: în Marea Britanie.

Pentru creditul de economii
- condiţia de vârstă a persoanei în cauză/partenerului acesteia: minim 65 de ani;

- existenţa unui cuplu (nefiind necesară căsătoria oficială sau parteneriatul);

- nivelul economiilor; pentru persoanele ale căror economii depăşesc plafonul de 10.000 lire, nivelul creditului pentru economii se reduce.
▪ Testul de evaluare a veniturilor
- Sunt incluse veniturile provenite din: pensia de stat; alte pensii; indemnizaţii/alocaţii sociale (de exemplu, indemnizaţia de îngrijire a unei persoane); economiile/ investiţiile de peste 10.000 £; diverse câştiguri.

- Nu sunt incluse: indemnizaţia de asistent al unei persoane cu handicap a cărei vârstă este de minimum 65 de ani; bonusul de Crăciun; indemnizaţia de handicap; alocaţia pentru asigurarea independenţei personale pentru persoanele cu dizabilităţi sub 65 de ani; beneficiile acordate pentru locuinţă; reducerea impozitului local.
OLANDA

▪ Persoanele care au împlinit vârsta de 65 de ani, care au dificultăţi în satisfacerea necesităţilor de bază – de exemplu, din cauza absenţei unei pensii pentru vechime în muncă sau în cazul unei pensii pentru vechime în muncă foarte mici – pot beneficia de suplimentul de resurse pentru persoanele vârstnice - AIO. Acest supliment garantează asigurarea unui minim vital pentru pensionarul în cauză.

Valoarea suplimentului depinde de nivelul veniturilor din pensie/din alte prestaţii şi de situaţia familială.

▪ Condiţii de eligibilitate
- vârsta : 65 de ani împliniţi;

- reşedinţa pe teritoriul naţional;
- venituri inferioare minimului vital stabilit pentru pensionari;
- averea personală să nu depăşească plafonul autorizat, respectiv: 5.895 € pentru persoane singure; 11.790 € pentru persane care trăiesc în cuplu/trăiesc singure şi au în întreţinere un copil sub 18 ani.
 
▪ Valoarea suplimentului de resurse AIO de la 1 ianuarie 2015
	Situaţie familială
	Suma lunară


	Prestaţie-vacanţă/

lună
	Suma totală/

lună

	Persoană singură
	1.023,75 €
	53,88 €
	1 077,63 €

	Persoană în cuplu
	1.398,10 €
	73,58 €
	1.471,68 €

	Persoană care
trăieşte împreună cu o altă persoană de 21 de ani sau mai mare
	Suma suplimentului poate fi diminuată, în funcţie de norma aplicabilă în cazul participării la
cheltuieli

	
	


PORTUGALIA

▪ Pensia minimă lunară contributivă variază în funcţia de stagiul de cotizare şi de veniturile salariale obţinute de beneficiari. Dacă pensia calculată în condiţiile prevăzute de dispoziţiile legale generale este mai mică decât pensia minimă garantată, persoana în cauză beneficiază de aşa-numitul «supliment social», a cărui valoare este egală cu diferenţa dintre valoarea pensiei minime garantate şi valoarea pensiei legale.
Acordarea suplimentului social nu este supusă testului de evaluare a resurselor şi nici condiţiei de rezidenţă. 
▪ Pensia socială se acordă cetăţenilor care :

- nu sunt acoperiţi de un regim de protecţie socială obligatorie sau, dacă sunt, nu întrunesc condiţiile de durată minimă de afiliere definite de lege pentru a avea dreptul la pensie ;

- fiind beneficiarii unor pensii de invaliditate, de vechime în muncă sau de urmaş, au dreptul la o pensie al cărei cuantum este inferior cuantumului pensiei sociale ;

- beneficiază de venituri lunare brute inferioare sau egale cu 167,69 € în cazul unei persoane singure sau cu 251,53 € în cazul unui cuplu. 
Pensia socială se acordă după efectuarea testului de evaluare a mijloacelor de trai.

Valoarea pensiei sociale este de 199,53 €.

▪ Suplimentul de solidaritate pentru persoanele vârstnice este un beneficiu financiar destinat combaterii sărăciei în rândul persoanelor vârstnice.
Sunt eligibili pentru acordarea acestui supliment: 

- cetăţenii care beneficiază de pensie pentru vechime în muncă (sau de pensie de urmaş);

- cetăţenii care nu au dreptul la pensie socială întrucât nu îndeplinesc condiţiile testului de evaluare a mijloacelor;

- cetăţenii care îndeplinesc condiţiile testului de evaluare pentru acordarea suplimentului de solidaritate pentru persoane vârstnice.
Valoarea acestui supliment este egală cu diferenţa dintre venitul beneficiarului (stabilit în urma efectuării testului de evaluare a mijloacelor)
 şi următoarele sume de referinţă:

- 5.022 € pe an pentru persoanele singure;

- 8.788,50 € pe an pentru cupluri.

SPANIA 
▪ Persoanele vârstnice care nu dispun de mijloace suficiente de trai au dreptul la o pensie non-contributivă, dacă sunt îndeplinite următoarele condiţii:

- vârsta minimă: 65 de ani împliniţi;

- au domiciliat în Spania pe o perioadă de minimum 10 ani, între vârsta de 16 ani şi data depunerii cererii de pensionare, din care ultimii doi ani trebuie să fie precedenţi acestei date;

- veniturile anuale nu trebuie să depăşească 5.136,60 €; sunt luate în calcul şi veniturile anuale ale tuturor membrilor unităţii economice de coabitare.
▪ Suplimentul la pensia minimă se acordă, după efectuarea testului de evaluare a veniturilor, beneficiarilor de pensii sociale/pensii contributive al căror cuantum este sub cel al nivelului minim oficial.
 Implicit, aceştia trebuie să îndeplinească condiţia de reşedinţă. 

- Valorile minime oficiale ale pensiei stabilite pentru anul 2015 sunt :
Pensii minime pentru vechime în muncă (pensionare la 65 de ani)
	Pensionare la 65 de ani
	Sume lunare
	Sume anuale

	Persoană cu soţ/soţie

aflată în întreţinere
	782,90 €
	10.960,60 €

	Persoană singură
	634,50 €
	8.883,00 €

	Persoană cu soţ/soţie care nu se află în întreţinere
	601,90 €
	8.426,60 €


Pensii minime pentru pensionare anticipată (sub 65 de ani)
	Pensionare înainte de

 65 de ani
	Sume lunare
	Sume anuale

	Persoană cu soţ/soţie

aflată în întreţinere
	733,80 €
	10.273,20 €

	Persoană singură
	593,50 €
	8.309,00 €

	Persoană cu soţ/soţie care nu se află în întreţinere
	560,80 €
	7.851,20 €


- Plafonul veniturilor pentru pensiile minime
	Plafonul venitului (exclusiv pensia)

	Suma anuală

	Persoană fără soţ/soţie în întreţinere
	7.098,43 €

	Persoană cu soţ/soţie în întreţinere
	8.280,40 €


SUEDIA

▪ Pensia garantată pentru persoanele cu venituri mici
Pensia garantată constituie una din cele 3 componente ale  sistemului naţional de pensii (alături de pensia pentru venit şi pensia premium).

Pensia garantată (pensie minimă) reprezintă o sursă de venit pentru persoanele care nu se califică pentru pensia publică sau, în limita unui anumit plafon, un supliment pentru pensionarii cu venituri mici. 
Pensia garantată este o sumă forfetară finanţată de la bugetul statului, care se indexează în funcţie de evoluţia preţurilor.
Pensia garantată se calculează pe baza unui multiplu al sumei de bază care se utilizează pentru calcularea pensiilor. Astfel:

- pentru persoanele vârstnice care nu au nicio pensie, valoarea pensiei garantate reprezintă 2,13 suma bazei de preţ - “price base amount” (sumă stabilită oficial pentru calcularea pensiilor) pentru un pensionar singur şi 1,90 suma bazei de preţ pentru un pensionar căsătorit;
- pentru persoanele vârstnice care au venituri din pensie: dacă venitul din pensie reprezintă 1,26 suma bazei de preţ (sau mai puţin) pentru o persoană singură şi 1,14 suma bazei de preţ pentru o persoană căsătorită, pensia garantată se reduce proporţional cu suma venitului din pensie. 
În anul 2014, valoarea pensiei garantate a fost de 10.646 €/an pentru o persoană singură şi de 9.497 €/an pentru o persoană căsătorită.
Condiţii de eligibilitate :

- vârsta : 65 de ani împliniţi;

- rezidenţă pe teritoriul naţional de cel puţin 40 de ani (pentru fiecare an lipsă, pensia garantată se reduce cu 1/40). Pensia garantată se acordă şi cetăţenilor suedezi care au reşedinţa în state membre UE, Norvegia, Islanda şi Liechtenstein;
- promovarea testului de evaluare a mijloacelor (pensie mică sau nicio pensie/sursă de venit).
▪ Sprijin financiar pentru persoane vârstnice
Sprijinul financiar pentru persoane vârstnice este destinat asigurării unui nivel de trai rezonabil persoanelor cu pensie mică şi insuficientă, sau fără pensie.

Condiţii de eligibilitate
- vârsta: 65 de ani împliniţi;

- reşedinţa: pe teritoriul naţional;
- venituri foarte reduse (pensie naţională insuficientă pentru un nivel de trai rezonabil şi beneficiul indemnizaţiei pentru locuinţă);
- promovarea testului de evaluare a veniturilor.

Suma de bază minimă a sprijinului financiar pentru persoane vârstnice este de 573,10 €/lună.
De această alocaţie financiară beneficiază foarte puţine persoane vârstnice; în anul 2013, numărul acestora era de 15.700, ceea ce reprezintă sub 1% din numărul total al pensionarilor. Majoritatea covârşitoare a beneficiarilor sunt persoane care nu au trăit 40 de ani în Suedia şi nu se califică pentru pensia garantată integrală. În anul 2013, 88% din beneficiarii alocaţiei nu erau născuţi în Suedia.  
UNGARIA

▪ Pensia minimă

Schema de pensionare prevede o sumă minimă legală de pensie în valoare de 28.500 forinţi (97 €)/lună, de care beneficiază persoanele care au un stagiu de contribuţie de cel puţin 20 de ani. Dacă salariul de bază de referinţă pentru contribuţii este inferior sumei minime legale pentru pensie, pensia este egală, în proporţie de 100%,  cu valoarea salariului mediu.

▪ Indemnizaţia  minimă pentru persoanele vârstnice

Persoanele vârstnice fără venituri suficiente beneficiază de o indemnizaţie minimă pentru vârstnici. 
Sunt eligibile:

- persoanele care au împlinit vârsta de 62 de ani/au împlinit vârsta legală de pensionare (62 de ani în 2010, cu creştere graduală până în anul 2022, la 65 de ani), sunt căsătorite, iar venitul comun net lunar nu depăşeşte 160% din suma minimă legală a pensiei (prima categorie);

-  persoanele care au împlinit vârsta de 62 de ani/au împlinit vârsta legală de pensionare, dar au sub 75 de ani, trăiesc singure şi au un venit lunar ce nu depăşeşte 95% din suma minimă legală a pensiei (a doua categorie);

- persoanele care au împlinit vârsta de 75 de ani, trăiesc singure şi au un venit lunar sub 130% din suma minimă legală a pensiei (a treia categorie). 

Indemnizaţia minimă pentru persoane vârstnice nu se acordă: persoanelor încarcerate/aflate în detenţie provizorie; persoanelor cu reşedinţa în străinătate de peste 3 luni; persoanelor cărora le-a fost retras permisul de sejur/persoanelor care nu mai au reşedinţa în ţară.

Valoarea indemnizaţiei depinde de categoria de beneficiari:
- pentru persoanele din prima categorie, valoarea indemnizaţiei este de 80% din suma minimă legală a pensiei;

- pentru persoanele din cea de-a doua categorie, valoarea indemnizaţiei este de 95% din suma minimă legală a pensiei;

- pentru persoanele din cea de-a treia categorie, valoarea indemnizaţiei reprezintă 130% din suma minimă legală a pensiei.
AUSTRALIA

▪ Pensia pentru limită de vârstă - element fundamental al sistemului de asigurări sociale – reprezintă un sprijin financiar pentru persoanele vârstnice cu venituri reduse şi economii private modeste. Pe baza testelor de evaluare a veniturilor şi activelor, pensia pentru limită de vârstă se acordă celor mai nevoiaşe persoane. 

Elementele componente ale pensiei pentru limită de vârstă: pensia minimă (de bază); suplimentul la pensie; suplimentul pentru energie.

Valoarea pensiei pentru limită de vârstă se calculează diferit, în funcţie de mai multe criterii: situaţie familială (persoană singură sau cuplu), nivelul veniturilor şi al activelor deţinute, etc. 

	Valoarea pensiei 

(pe 2 săptămâni)
	Persoană singură
	Fiecare persoană din cuplu
	Cuplu
	Cuplu trăind separat ca urmare a

problemelor de

sănătate ale unuia

din parteneri 

	Nivel de bază maxim
	782, 20 $
	589,60 $
	1.179,20 $
	782,20$

	Suplimentul maxim de pensie
	63,90 $
	48,20 $
	96,40 $
	63,90 $

	Suplimentul pentru energie
	14,10 $
	10,60 $
	21,20 $
	14,10 $

	Total
	860,20 $
	648,40 $
	1.296,80 $
	860,20 $


Condiţii de eligibilitate 
- condiţia de domiciliu: să aibă reşedinţa în Australia şi să fie prezent fizic în Australia; să fie rezident australian pentru o perioadă continuă de cel puţin 10 ani sau pe o perioadă mai mare de 10 ani, cu una din perioada de minimum 5 ani;

- condiţia de vârstă: în prezent, vârsta de pensionare este de 65 de ani. Din anul 2017, vârsta de pensionare va creşte cu 6 luni la fiecare 2 ani, până va ajunge, la 1 iulie 2023, la 67 de ani;

- condiţia privind plafonul de venituri şi active (după efectuarea testului de evaluare a veniturilor şi activelor).

▪ Suplimentul de pensie, destinat asigurării unui nivel decent de viaţă persoanelor vârstnice care îndeplinesc condiţiile de eligibilitate, include: indemnizaţia pentru medicamente, indemnizaţia pentru plata utilităţilor, indemnizaţia pentru telefon echivalentă cu cea mai mare rată pentru abonaţii internet.

Suplimentul de pensie se plăteşte de două ori pe lună, ca şi pensia pentru limită de vârstă. Acesta este separat şi suplimentar fiind ajustat oricărei creşteri a nivelului pensiei.

Condiţii de eligibilitate

Suplimentul de pensie se acordă automat persoanelor care beneficiază de pensie pentru limită de vârstă; pensie de urmaş (pentru văduv/văduvă); indemnizaţie de îngrijire a unei persoane; pensie pentru handicap; pensie tip B pentru văduv/văduvă; pensie de soţie.
▪ Valoarea suplimentului de pensie

Valori maxime
	Situaţie familială

	Valoare maximă (bilunară)

	Persoană singură
	63,90 $

	Cuplu
	48,20 $ fiecare (sau 96,40 $ împreună)

	Cuplu trăind separat ca urmare a
problemelor de sănătate ale unuia din
parteneri
	63,90 $ fiecare


Valori minime 

	Situaţie familială

	Valoare minimă ( bilunară)

	Persoană singură
	34,40 $

	Cuplu
	25,90 $ fiecare (sau 51,80 $ împreună)

	Cuplu trăind separat ca urmare a
problemelor de sănătate ale unuia din
parteneri
	34,40 $ fiecare


▪ Suplimentul pentru seniori este destinat sprijinirii persoanelor vârstnice pentru plata facturilor de energie, de telefon, a ratelor şi a impozitului pe maşină.
Condiţii de eligibilitate
Beneficiază de acest supliment persoanele care:

- deţin cardul de sănătate pentru seniorii Commonwealth
;

- au reşedinţa în Australia; în cazul unei absenţe temporare, durata acesteia nu trebuie să fie mai mare de 6 săptămâni;

- au comunicat autorităţilor competente contul bancar în care urmează a fi virată suma alocată.

Valoarea anuală a suplimentului pentru seniori
 
	Situaţie familială

	Valoare pe an

	Persoană singură
	894,40 $

	Cuplu
	673,40 $ pentru fiecare partener sau

1.346,80 $ pentru ambii

	Cuplu trăind separat ca urmare a
problemelor de sănătate ale unuia din
parteneri/unul din parteneri este la
închisoare
	894,40 $ pentru fiecare


Suplimentul pentru seniori se virează în contul persoanei în cauză trimestrial; nu este impozabil şi nici nu necesită efectuarea testului de evaluare a veniturilor.
CANADA

Suplimentul garantat de venit

▪ Suplimentul garantat de venit (“Guaranteed Income Supplement” - GIS) reprezintă o sumă lunară neimpozabilă acordată pensionarilor cu venituri mici care locuiesc pe teritoriul naţional.

▪ Condiţii de eligibilitate
- reşedinţa legală în Canada;

- beneficiul unei pensii pentru limită de vârstă (ceea ce presupune îndeplinirea condiţiilor legale de vârstă – 65 de ani, de cetăţenie – cetăţean canadian sau rezident legal la data depunerii cererii de pensionare şi de reşedinţă – cel puţin 10 ani după împlinirea vârstei de 18 ani);

- venit anual mai mic decât venitul maxim anual individual care, în 2015, a fost stabilit la 114.815 $
Din aprilie 2023, vârsta pentru obţinerea pensiei pentru limită de vârstă şi a suplimentului garantat de venit va creşte gradual, în 6 ani, de la 65 de ani la 67 de ani în ianuarie 2029. 

▪ Cuantumul suplimentului garantat de venit pentru persoanele care primesc o pensie completă pentru limită de vârstă („Old Age Security pension” - OAS); aprilie – iunie 2015
	Statut civil
	Sumă lunară maximă GIS
	Venit anual maxim pentru a beneficia de pensie pentru limită de vârstă

	Pensionar singur/văduv/divorţat
	764,40 $ 
	17.088 $
(venit individual)

	Soţul/partenerul de drept comun
primeşte pensie completă OAS
	506,86 $ 
	22.560 $
(venit combinat)

	Soţul/partenerul de drept comun nu
primeşte pensie completă OAS
	764,40 $ 
	40.944 $
(venit combinat)

	Soţul/partenerul de drept comun
beneficiază de indemnizaţie
	506,86 $ 
	31.584 $
(venit combinat)


Cuantumul suplimentului garantat de venit depinde de statutul civil al persoanei în cauză şi de veniturile din ultimul an (sau, în cazul unui cuplu, de veniturile combinate ale acestora). 

Valoarea GIS poate fi modificată în următoarele cazuri: soţul/partenerul de drept comun obţine un venit anual mai mic (decât cel declarat) ca urmare a pensionării sau reducerii venitului din pensie; soţul/partenerul de drept comun este încarcerat; intervine o căsătorie/divorţ sau unul din soţi decedează; ambii soţi beneficiază de pensie OAS dar, din motive obiective, trăiesc separat: de exemplu, unul din soţi este internat în spital/sanatoriu (în această situaţie, fiecare din soţi poate beneficia de suplimentul garantat de venit pentru o singură persoană, ceea ce semnifică un beneficiu financiar lunar sporit). 
S.U.A.

▪ Venitul social suplimentar este un beneficiu lunar acordat persoanelor vârstnice de peste 65 de ani sau persoanelor cu dizabilităţi/afectate de cecitate (inclusiv copii) care au venituri şi resurse limitate. Acest beneficiu financiar se acordă după efectuarea testului de evaluare a resurselor şi activelor persoanelor în cauză.
▪ Testul de evaluare a resurselor (active şi venituri), efectuat în vederea acordării venitului social suplimentar, este strict. Astfel valoarea resurselor unei persoane singure nu poate depăşi 2.000 $, iar pentru un cuplu 3.000 $.  
Valoarea resurselor este unul din factorii care determină eligibilitatea unei persoane pentru venitul social suplimentar, precum şi cuantumul acestuia. Cu cât valoarea resurselor este mai mare, cu atât valoarea venitului social suplimentar este mai mică.

La stabilirea valorii activelor, se iau în calcul: banii cash, conturile bancare, acţiunile, bondurile, pământurile deţinute, asigurarea de viaţă, proprietăţile personale, vehiculele, alte resurse (respectiv, o parte din resursele soţului/soţiei, părintelui, soţiei părintelui, sponsorului unui străin sau soţiei sponsorului, considerate ca aparţinând persoanei care a solicitat acordarea venitului social suplimentar).
Nu se iau în calcul: casa în care locuieşte solicitantul şi terenul aferent; bunurile din gospodărie şi efectele personale (de exemplu, verigheta şi inelul de logodnă); gropile de la cimitir, fondurile de înmormântare pentru persoana în cauză şi soţul/soţia acesteia, fiecare în valoare de maximum 1.500 $; o singură maşină aflată în folosinţă etc.
La stabilirea valorii veniturilor se iau în calcul: venitul câştigat: salarii, câştiguri nete din activităţi independente, onorarii; venitul necâştigat: beneficii sociale, pensii, indemnizaţii de handicap, indemnizaţii de şomaj, venit din dobânzi şi bani cash primiţi de la prieteni şi familie; venituri în natură: alimente şi cazare obţinute gratuit sau la un preţ mai mic decât preţul pieţei; alte venituri: venitul soţului/soţiei, al părintelui/părinţilor cu care trăieşte persoana în cauză, venitul sponsorului (dacă persoana în cauză este un străin).
Nu se iau în calcul: primii 20 $ din cel mai mare venit primit într-o lună; valoarea alimentelor primite prin Programul suplimentar de asistenţă alimentară; venitul din rambursările de taxe; veniturile mici obţinute neregulat; bursele etc.
▪ Persoanele eligibile pentru venitul social suplimentar au dreptul şi la alte indemnizaţii sociale. Indemnizaţiile sociale pot fi acordate unei persoane/unor membri ai familiei acesteia dacă au achitat contribuţiile de asigurare socială. Spre deosebire de indemnizaţiile sociale, venitul social suplimentar nu se bazează pe câştigurile din activitatea anterioară şicontribuţiile sociale.

▪ Condiţii de eligibilitate
Beneficiul se acordă:
- persoanelor cu vârsta minimă de 65 de ani, persoanelor cu dizabilităţi sau afectate de cecitate care dispun de venituri şi resurse limitate;

- persoanelor cu reşedinţa legală pe teritoriul S.U.A.;

- cetăţenilor americani sau persoanelor care fac parte din una din categoriile de non-cetăţeni calificaţi;

- persoanelor care îndeplinesc condiţiile menţionate şi care nu lipsesc din ţară timp de o lună/30 de zile consecutiv sau mai mult.
▪ În general, cuantumul maxim al venitului social suplimentar federal se modifică anual. De la 1 ianuarie 2014, rata beneficiului este de 721 $ pentru o persoană singură şi de 1.082 $ pentru un cuplu. 

Venitul social suplimentar alocat de guvernul federal unei persoane care nu beneficiază de un alt venit/indemnizaţie socială – ianuarie 2014

	Situaţie existentă

	Venit social suplimentar

	Persoane singure sau care achită o parte din costurile de hrană şi de locuinţă

- persoană singură

- cuplu
	721 $
1.082 $

	Persoane care trăiesc în locuinţa altei persoane

- persoană singură

- cuplu
	480,67 $
721,34 $

	Persoane care trăiesc într-o instituţie medicală

- persoană singură
	30 $


Unele state suplimentează beneficiul venitului social suplimentar federal cu indemnizaţii suplimentare, ceea ce face ca valoarea totală a venitului social suplimentar să aibă niveluri mai ridicate: Alabama, Alaska, Arkansas, Colorado, Connecticut, Florida, Georgia, Idaho, Illinois, Indiana, Kansas, Kentucky, Louisiana, Maine, Maryland, Massachusetts, Michigan, Minnesota, Missouri, Mississipi, Nebraska, New Hampshire, New Mexico, Carolina de Nord, Ohio, Oklahoma, Oregon, Carolina de Sud, Dakota de Sud, Tennessee, Texas, Virginia, Washington, Wisconsin, Wyoming, Utah.

Dar, există state în care persoanele care beneficiază de venitul social suplimentar federal nu mai primesc o sumă adiţională: Arizona, Dakota de Nord, Mississippi.

ANEXĂ
ASPECTE PRIVIND PENSIA MINIMĂ ÎN CELELALTE STATE MEMBRE UE
BULGARIA

Pensia socială de bătrâneţe (pensia minimă garantată) se acordă persoanelor care au împlinit vârsta de 70 de ani şi al căror venit anual pe membru de familie este inferior venitului minim garantat din ultimele 12 luni; pensia, aparţinând sistemului de asistenţă socială, se acordă după efectuarea testului de evaluare a mijloacelor de existenţă.

Pentru anul 2014, venitul minim garantat a fost de 65 leva/lună (33,23 €).

Pentru acordarea pensiei sociale, fiecare membru de familie trebuie să aibă un venit anual mai mic de 780 leva (398,81 €). Venitul anual/membru de familie nu include: indemnizaţia de însoţitor pentru persoanele cu dizabilităţi, compensaţiile, indexările şi plăţile forfetare achitate împreună cu pensiile; indemnizaţiile sociale; indemnizaţiile familiale pentru copii şi sumele complementare lunare pentru persoanele cu dizabilităţi. Din luna aprilie 2014, pensia socială este de 110 leva (56,24 €).

CEHIA

▪ Persoanele şi familiile cu venituri foarte mici - inclusiv pensionarii - beneficiază de o indemnizaţie socială («sprijin în caz de nevoi materiale»), pentru satisfacerea nevoilor fundamentale la un nivel apreciat de societate ca fiind acceptabil. Pentru determinarea acestui nivel, se utilizează instrumentele «minimul vital» şi «venitul minim de existenţă». 

Minimul vital pentru o persoană – inclusiv pentru un pensionar singur – este de 3.410 coroane (123,79 €).

▪ Valoarea pensiei minime lunare este de 3.040 coroane (110,36 €), sumă formată din valoarea minimumă a pensiei pentru limită de vârstă – 770 coroane (27,95 €) -, la care se adaugă o componentă de bază fixă de 2.270 coroane (82,41 €). Rezultatul reprezintă 12,1% din salariul mediu.

ESTONIA

▪ Pensia minimă garantată este egală cu suma minimă aferentă schemei de asigurare a pensiei, disponibilă persoanelor care nu se califică pentru schema de asigurare şi care au trăit cel puţin cinci ani în Estonia.
▪ Beneficiază de pensia naţională minimă, persoanele care au împlinit vârsta de 63 de ani, care nu îndeplinesc condiţiile de pensionare pentru limită de vârstă (dar au cel puţin 15 ani vechime în muncă) şi care au reşedinţa permanentă în Estonia/au domiciliat în Estonia pe baza unui permis de sejur sau a unui drept de sejur pe durată determinată timp de minimum 5 ani.

Pensia pentru limită de vârstă este formată dintr-o componentă forfetară («pensia naţională») şi dintr-o componentă legată de raportul de muncă. În anul 2014, pensia naţională minimă era de 140,81 €/lună. 
GERMANIA
▪ Legislaţia în materie nu prevede pensia minimă.

▪  Orice persoană cu reşedinţa în Germania care nu poate face faţă nevoilor prin mijloace proprii (venituri şi patrimoniu) sau prin forţe proprii (folosirea capacităţii de muncă) sau cu ajutorul unui terţ, are dreptul la ajutoare sociale. Ajutoarele sociale se obţin la cerere.

Persoanele de peste 65 de ani beneficiază de o protecţie socială minimă de bătrâneţe.
LETONIA

Nu există pensie publică minimă.
LITUANIA

▪ Legislaţia în materie nu conţine dispoziţii referitoare la pensia minimă. 

▪ Persoanele cu venituri insuficiente aparţinând grupurilor cu risc social ridicat
 au dreptul la pensia de asistenţă socială. 

Pensia de asistenţă socială asigură un venit minim persoanelor care nu sunt eligibile pentru pensiile contributive. Acest tip de pensie se finanţează de la bugetul statului. (Legea privind pensiile de asistenţă socială
)
▪ Pentru acordarea pensiei, se efectuează testul de evaluare a veniturilor.

▪ Cuantumul pensiei de asistenţă socială (care se calculează în funcţie de pensia de bază) este egal cu 90% din pensia de bază (94 €), ceea ce reprezintă 41% din salariul minim lunar. 
POLONIA

În cadrul schemei de pensionare “pay-as-you-go”, este prevăzută o pensie minimă egală cu 25% din salariul mediu. Pensia minimă a fost de 728,18 zloţi (181 €) la 1 martie 2011; 799,18 zloţi (198 €) la 1 martie 2012; 831,15 zloţi (206 €) la 1 martie 2013; şi 844,45 (210 €) zloţi la 1 martie 2014. 

Valoarea pensiei minime pentru limită de vârstă reprezintă 46,6% din pensia medie pentru limită de vârstă şi 565,4% din salariul minim legal.

Pensia minimă se indexează similar pensiilor acordate în cadrul schemei “pay-as-you-go”. 

În anii în care nu s-a realizat indexarea beneficiilor (2005 şi 2007), persoanele cu pensii mici au beneficiat de plata unor sume suplimentare fixe.

Potrivit noii scheme de pensionare, pensia minimă garantată, finanţată de la bugetul statului, se acordă în cazul în care pensia pentru limită de vârstă este mai mică decât pensia minimă legală. 

SLOVACIA

▪ Nu există pensie minimă.

▪ Totuşi, există o bază minimă de evaluare în calculul pensiei, care este echivalentă cu salariul minim. 

De la 1 ianuarie 2013, baza minimă de evaluare pentru persoanele fizice autorizate a crescut la 50% din salariul mediu din ultimii doi ani. De la începutul lunii ianuarie 2013, salariul mediu a fost de 337,70 €, iar baza minimă pentru persoanele fizice autorizate a fost de 393,00 €.
SLOVENIA

Persoana asigurată care are dreptul la pensia pentru limită de vârstă  beneficiază de pensie minimă care reprezintă 26% din baza minimă de calcul a pensiei de 758,42 € (de la 1 ianuarie 2013), respectiv 197,19 €.

Principala condiţie de eligibilitate o constituie existenţa unui stagiu de cotizare de minimum 15 ani.

� Beneficiază de pensia socială naţională: cetăţenii danezi, persoanele prevăzute în Regulamentul (CE) nr.883/2004 din 29 aprilie 2004 privind coordonarea sistemelor de asigurări sociale; cetăţenii străini cu reşedinţa în Danemarca de cel puţin 10 ani.

� Department of Social Protection, State Pension (Non-Contributory)


http://www.welfare.ie/en/Pages/248_State-Pension-Non-Contributory.aspx 


� Potrivit modificărilor legislaţiei în materie  - Legea din 2011 privind reforma legii bunăstării sociale şi a pensiilor -, în anul 2021, vârsta minimă pentru atribuirea pensiei de stat va fi 67 de ani, iar în 2028, 68 de ani. 


� Cu condiţia ca acesta să nu beneficieze de o indemnizaţie socială în nume propriu (cu excepţia indemnizaţiei de îngrijire a unei persoane).

Malta, Minimum Income Schemes, A Study of National Policies, Mario Vassallo, April 2009

� HYPERLINK "https://socialpolicy.gov.mt/en/Social%20Security%20Contribution%20and%20Benefit%20Rates/Pages/Cost-of-Living-Bonus-Explanation-.aspx" ��https://socialpolicy.gov.mt/en/Social%20Security%20Contribution%20and%20Benefit%20Rates/Pages/Cost-of-Living-Bonus-Explanation-.aspx�


� Pensia contributivă pentru limită de vârstă – pensia de 2/3 se acordă persoanelor care s-au pensionat începând cu luna ianuarie 1979; aceasta reprezintă 2/3 din venitul pensionabil al persoanei asigurate. Pentru a beneficia de această pensie, este necesară îndeplinirea mai multor condiţii: cel puţin 156 de săptămâni de contribuţii plătite, inclusiv o medie anuală de cel puţin 50 de săptămâni de contribuţii plătite sau creditate pe o perioadă de 35 de ani; statut de angajat în ultimii 10 ani care precedă pensionarea. Pensia de două treimi este o pensie bazată pe venit. De aceea, venitul anual al persoanei, alături de contribuţiile aferente, plătite sau creditate, reprezintă împreună un factor decisiv în determinarea sumei aplicabile de pensionare.


Pensia contributivă forfetară – acordată persoanelor care nu îndeplinesc toate condiţiile pentru acordarea pensiei de 2/3, fiind eligibile pentru o pensie de serviciu sau pentru o pensie mai mică. Aceştia trebuie să fi avut o medie anuală de cel puţin 20 de săptămâni de contribuţii.


� Department of Social Security, Pensions, Senior Citizens Grant


https://socialpolicy.gov.mt/en/Pensions/Pages/Senior-Citizens-Grant.aspx


� Department for Work and Pensions, Pensions Credit, October 2014


https://www.gov.uk/government/uploads/system/uploads/attachment_data/file/372545/dwp027-102014.pdf


� Din aprilie 2010, dispoziţiile legale referitoare la vârsta de pensionare au suferit modificări profunde. Astfel, în perioada 2010-2018, vârsta de pensionare creşte la 65 de ani pentru femei şi apoi la 66, 67 şi 68 pentru bărbaţi şi femei.





� Complément AIO


http://www.svb.nl/int/fr/wwb/wanneer_bijstand/wat_is_bijstand/


Centre des Liaisons Européennes et Internationales de Sécurité Sociale, Le régime néerlandais de sécurité sociale, H. Minimum social et assistance sociale, 2) Loi sur le travail et l'aide sociale (WWB)


http://www.cleiss.fr/docs/regimes/regime_paysbas_salaries.html#vieillesse


� Sunt considerate ca făcând parte din averea personală : economiile, acţiunile, titlurile, casa, maşina, caravana, reşedinţa secundară, bijuteriile, obiectele de artă. În calcularea averii personale nu sunt luate în considerare bunurile necesare vieţii curente (mobila, maşina de spălat, frigiderul sau televizorul). Datoriile pot fi deduse.


� Această regulă are aplicabilitate de la 1 ianuarie 2015.


� OECD – Pensions at a glance 2013 : Country Profiles – Portugal


http://www.oecd.org/els/public-pensions/PAG2013-profile-Portugal.pdf


� Venitul beneficiarului este format din: propriul venit; venitul soţului/soţiei; partea din venitul copiilor cu care locuiesc (solidaritate de familie).


� Ministry of Employment and Social Security, Complements to Minimums


http://www.seg-social.es/Internet_6/Pensionistas/Revalorizacion/Complementosaminimos/index.htm





� Swedish Pensions Agency


http://www.pensionsmyndigheten.se/GuaranteedPensionForThoseWithLowIncome_en.html


ASISP – Analitical support on social protection reforms and their social-economic impact, Country document 2013: Pensions, health and long-term care


http://socialprotection.eu/files_db/1427/SE_asisp_CD13.pdf





� Commission européenne, Emploi, Affaires sociales et Inclusion, Hongrie – Retraite


http://ec.europa.eu/social/main.jsp?catId=1113&langId=fr&intPageId=3179


Pensions at a Glance 2013: Country profiles - Hungary


http://www.oecd.org/els/public-pensions/PAG2013-profile-Hungary.pdf





� Commission européenne, Emploi, Affaires sociales et Inclusion, Hongrie – Minimum vieillesse


http://ec.europa.eu/social/main.jsp?catId=1113&langId=fr&intPageId=3183


� Australian Government,  Department of Human Services


http://www.humanservices.gov.au/customer/services/centrelink/pension-supplement


� Nivelurile suplimentului de pensie se actualizează de două ori pe an (la 20 martie şi la 20 septembrie).





� Beneficiază de acest card persoanele care au împlinit vârsta de pensionare, dar nu se califică pentru obţinerea pensiei pentru limită de vârstă şi care îndeplinesc condiţiile prevăzute de testul de evaluare a veniturilor.


� Valoarea suplimentului pentru seniori se actualizează de două ori pe an, la 20 martie şi la 20 septembrie.


� Government of Canada, Pensions, Guaranteed Income Supplement


http://www.servicecanada.gc.ca/eng/services/pensions/oas/gis/index.shtml





� Social Security Administration, Understanding Supplemental Security Income, 2014 Edition


http://www.socialsecurity.gov/ssi/text-understanding-ssi.htm





� Bulgarie – Pensions,  La pension sociale de vieillesse


http://ec.europa.eu/social/main.jsp?catId=1103&langId=fr&intPageId=2435


� République tchèque - Aide en cas de besoin matériel 


http://ec.europa.eu/social/main.jsp?catId=1106&langId=fr&intPageId=2505


OECD (2013), Pensions at a Glance 2013: OECD and G20 Indicators, OECD Publishing, p.236


http://www.oecd.org/pensions/public-pensions/OECDPensionsAtAGlance2013.pdf


� MISSOC COMPARATIVE  TABLES  DATABASE, latest update: 1 January 2014


� HYPERLINK "http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch_PREVIOUS.jsp" ��http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch_PREVIOUS.jsp�


� Persoane care au împlinit vârsta de pensionare şi nu îndeplinesc condiţiile pentru obţinerea unei pensii sau au o pensie mică, persoane cu dizabilităţi, persoane care au în întreţinere copii cu dizabilităţi, persoane cu incapacitate de muncă (totală sau parţială).


� Law amending the Law on social assistance pensions


http://www3.lrs.lt/pls/inter2/dokpaieska.showdoc_e?p_id=256594


� Centre des Liaisons Européennes et Internationales de Sécurité Sociale, Le régime polonais de sécurité sociale (salariés)


http://www.cleiss.fr/docs/regimes/regime_pologne_salaries.html#ivs


OECD – Panorama des pensions 2013: Descriptifs Pays - Pologne


http://www.oecd.org/fr/els/pensions-publiques/PAG2013-profil-Pologne.pdf


� MISSOC COMPARATIVE  TABLES  DATABASE, latest update: 1 January 2014


� HYPERLINK "http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch_PREVIOUS.jsp" ��http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch_PREVIOUS.jsp�


� Ibidem

